รัฐบาลไทย-ข่าวทำเนียบรัฐบาล-ผลการประชุม คกก.ติดตาม ตรวจสอบ และประเมินผลการจัดการศึกษา ศธ.
วันอังคารที่ 25 ธันวาคม 2561
ผลการประชุม คกก.ติดตาม ตรวจสอบ และประเมินผลการจัดการศึกษา ศธ.
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานการประชุมคณะกรรมการติดตาม ตรวจสอบ และประเมินผลการจัดการศึกษาของกระทรวงศึกษาธิการ ประจําปีงบประมาณ พ.ศ.2562 ครั้งที่ 1/2562
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานการประชุมคณะกรรมการติดตาม ตรวจสอบ และประเมินผลการจัดการศึกษาของกระทรวงศึกษาธิการ ประจําปีงบประมาณ พ.ศ.2562 ครั้งที่ 1/2562เมื่อวันจันทร์ที่ 24 ธันวาคม 2561ณ ห้องประชุมราชวัลลภโดยมีนายวีระกุล อรัณยะนาค หัวหน้าผู้ตรวจราชการกระทรวงศึกษาธิการ พร้อมด้วยผู้ทรงคุณวุฒิ ผู้แทนองค์กรหลัก ผู้ตรวจราชการกระทรวงศึกษาธิการ และผู้แทนจากหน่วยงานที่เกี่ยวข้อง เข้าร่วมประชุม
รับทราบการตั้งศูนย์ปฏิบัติการ'Inspection War Room'
ที่ประชุมรับทราบการจัดตั้ง “ศูนย์ปฏิบัติการตรวจ ติดตาม ประเมินผลการจัดการศึกษาและเฝ้าระวังเหตุการณ์ที่มีผลกระทบ (Inspection War Room)” โดยมีหัวหน้าผู้ตรวจราชการกระทรวงศึกษาธิการ เป็นประธานคณะทํางานศูนย์ปฏิบัติฯ โดยมีภารกิจหลักในการเป็นศูนย์ประมวลผลและรายงานผลข้อมูล ที่จะนําเสนอต่อคณะรัฐมนตรีหรือสํานักงานเลขาธิการคณะรักษาความสงบแห่งชาติ สนับสนุนข้อมูลการตรวจราชการให้เป็นรูปธรรมยิ่งขึ้น รวมถึงรวบรวมรายงานสถานการณ์ต่าง ๆ ที่เกี่ยวข้อง ตลอดจนผลกระทบต่อครู นักเรียน และสถานศึกษาทั่วประเทศ
ศูนย์ปฏิบัติการดังกล่าว จะช่วยให้การตรวจ ติดตาม และประเมินผลมีความเข้มข้นและต่อเนื่อง สอดคล้องกับนโยบายการประเมินผลให้มีคุณภาพสูงขึ้น โดยส่วนราชการที่รับผิดชอบแต่ละเรื่อง จะนําข้อมูลเข้าสู่ระบบ Big Data เพื่อให้สํานักตรวจราชการและติดตามประเมินผล (สป.) นําข้อมูลต่าง ๆ มาวิเคราะห์อย่างความถูกต้องและน่าเชื่อถือมากที่สุด ก่อนนํารายงาน รมว.ศึกษาธิการ ต่อไป
เห็นชอบโครงสร้างและระบบการติดตามประเมินผลการจัดการศึกษา
ที่ประชุมเห็นชอบโครงสร้างและระบบการติดตาม ตรวจสอบ และประเมินผลการจัดการศึกษาของกระทรวงศึกษาธิการ ทั้งในระดับส่วนกลาง ส่วนภูมิภาค และสถานศึกษา เพื่อให้การรายงานผลการดําเนินงานมีความถูกต้อง ซึ่งมีการแบ่งอํานาจหน้าที่อย่างชัดเจน อาทิ การบันทึกข้อมูลและรายงานข้อมูลสารสนเทศผ่านระบบดิจิทัล ตามมาตรฐานและแบบฟอร์มที่กําหนดให้, การเข้าถึงข้อมูลตามลําดับความรับผิดชอบทั้งภายในหน่วยงานเดียวกันและข้ามหน่วยงาน เป็นต้น
ทั้งนี้ ที่ประชุมมีข้อสังเกตเพิ่มเติมในหลายประเด็น อาทิ การให้ศูนย์ปฏิบัติการ Inspection War Room ทําหน้าที่วิเคราะห์ข้อมูลที่นําเข้ามาในระบบ พร้อมประสานความร่วมมือผู้เชี่ยวชาญด้านนั้น ๆ มาร่วมวิเคราะห์ด้วยได้ เพื่อให้ข้อมูลมีความถูกต้องสมบูรณ์และสามารถนําไปใช้ได้จริง ทั้งนี้ สํานักตรวจราชการ สป. จะรวบรวมข้อมูลและดําเนินการในส่วนที่เกี่ยวข้องต่อไป
เห็นชอบร่างข้อเสนอนโยบายการตรวจราชการ ปี 2562
ที่ประชุมเห็นชอบร่างข้อเสนอนโยบายการตรวจราชการ การติดตาม ตรวจสอบและประเมินผลการจัดการศึกษาของกระทรวงศึกษาธิการ ประจําปีงบประมาณ พ.ศ.2562 ซึ่งประกอบด้วย 6 นโยบาย คือ การยกระดับคุณภาพการศึกษา, การลดความเหลื่อมล้ําทางการศึกษา, การสร้างความเป็นเลิศและสร้างขีดความสามารถในการแข่งขัน, การเพิ่มประสิทธิภาพการบริหารจัดการ, การบริหารงานบุคคลของข้าราชการครูและบุคลากรทางการศึกษา และการขับเคลื่อนนโยบายการจัดการศึกษาในระดับภูมิภาค
โดยมีเป้าหมายเพื่อยกระดับคุณภาพการศึกษา ลดความเหลื่อมล้ําทางการศึกษา มุ่งความเป็นเลิศและสร้างขีดความสามารถในการแข่งขันของประเทศ และปรับปรุงระบบการศึกษาให้มีประสิทธิภาพ โดยให้ประมวลข้อเสนอแนะและข้อสังเกตจากการประชุมครั้งนี้ประกอบด้วย
เห็นชอบรายงานผลการตรวจราชการฯ ปี 2561
ที่ประชุมเห็นชอบรายงานผลการตรวจราชการและติดตามประเมินผลการจัดการศึกษาของกระทรวงศึกษาธิการ ประจําปีงบประมาณ พ.ศ. 2561 โดยมีข้อเสนอแนะจากผู้ทรงคุณวุฒิและผู้แทนหน่วยงานที่เกี่ยวข้องในประเด็นต่าง ๆ อาทิ การจัดสอนเสริมให้กับเด็กเรียนอ่อนยังไม่ชัดเจน สถานศึกษาบางแห่งสอนเสริมทั้งชั้นเรียน ทําให้เด็กที่เรียนผ่านแล้วเกิดความเบื่อหน่าย ส่วนครูบางคน ก็ยังใช้แบบฝึกหัดจากแบบเรียนสําเร็จรูป ซึ่งไม่ช่วยสร้างทักษะการวิเคราะห์มากนัก และยังพบว่าการรายงานข้อมูลผู้เรียนอาชีวศึกษาของกลุ่มมหาวิทยาลัยราชมงคลยังไม่ครบถ้วนสมบูรณ์ จึงสรุปผลนโยบายการเพิ่มจํานวนผู้เรียนอาชีวศึกษาให้เป็นปัจจุบันได้ยาก เป็นต้น
รมว.ศึกษาธิการ กล่าวด้วยว่า สํานักตรวจราชการ สป. มีระบบกํากับติดตามตรวจสอบผลการจัดการศึกษาที่ดี โดยยึดหลักการตรวจราชการตามมาตรฐานของแผนการศึกษาแห่งชาติใน 5 มิติที่สําคัญ คือ1) การเข้าถึงการศึกษา2) คุณภาพการศึกษา3) ประสิทธิภาพการศึกษา4) การลดความเหลื่อมล้ํา5) ความเหมาะสมกับบริบท พร้อมจัดทํารายงานผลการตรวจราชการและติดตามประเมินผลการศึกษาของกระทรวงศึกษาธิการ ประจําปีงบประมาณ พ.ศ.2561 ได้อย่างชัดเจนและมีความเป็นรูปธรรมมากขึ้น
Writtenbyอรพรรณ ฤทธิ์มั่น, ปารัชญ์ ไชยเวช
Photo Creditยุทธพงศ์ เลือกกลั่นดี
Rewriterนวรัตน์ รามสูต
Editorบัลลังก์ โรหิตเสถียร